इसी क्रम में प्रो. रामवचन राय का उल्लेख करना आवश्यक लग रहा , क्योंकि एक तो ये अपने शांत ,सौम्य , सुसंस्कृत व्यवहार , अभिजातपूर्ण वेशभूषा के कारण हम छात्रों के बीच बेहद लोकप्रिय थे दूसरे अपनी सधी आवाज़ में जब वह आलोचना , नई कविता ,नई कहानी या उपन्यास विधा पर व्याख्यान देने लगते तो हम सब उनकी विषयगत गहराई के कायल होकर रह जाते | उन्होंने हमें सदा ही इस बात के लिए प्रेरित और उत्साहित किया कि स्थापित साहित्यिक धारणाओं से सहमत होना कतई आवश्यक नहीं बशर्ते हमारी असहमति तर्कसम्मत और आधारसम्मत हो | आज सोचकर हँसी आती है कि अतिउत्साह में भर किस तरह हम आदरणीय शुक्ल जी से लेकर राम विलास शर्मा से अपनी असहमति जताने में पीछे नहीं रहते और हमारी उन बेवकूफियों पर किस तरह प्रो. राय धीमे – धीमे मुस्कुराते होते | हालांकि यह छूट उन्होंने हमें सेमिनार और ट्यूटोरिएल कक्षाओं तक ही दी थी लेकिन इस छूट ने हममें से कईयों को खूब माँजा – प्रो. कर्मेंदु शिशिर , प्रो. शरदेन्दु , प्रो. अविनाश चन्द्र मिश्र उसी सत्र के आज लब्ध प्रतिष्ठ व्यक्तित्व हैं जिन्हें अपना मित्र कहने में सचमुच गर्व की अनुभूति होती है | प्रो. राय ने हमारे ग्रुप का नाम “ छन्ना पात्र “ रखा था जो अगर्हित को बिना छाने स्वीकार कर ही नहीं सकता | तत्कालीन जे पी आन्दोलन में प्रो. राय की सक्रिय सहभागिता रही | उन्हीं दिनों फणीश्वर नाथ रेणु जो अपने आंचलिक उपन्यास विधा के अंतर्गत “मैला आँचल “ से अंतर्राष्ट्रीय ख्याति प्राप्त कर चुके थे एवं उनकी कहानी “ तीसरी कसम उर्फ़ मारे गए गुलफाम “ पर वासु भट्टाचार्य निर्देशित फिल्म “ तीसरी कसम “ ने राष्ट्रीय पुरष्कार प्राप्त कर आम जनजीवन में रेणु जी को बहुचर्चित और लोकप्रिय बना दिया था | रेणु जी अपने गिरते स्वास्थ्य के कारण प्रायः पी एम सी एच में अपने इलाज के लिए आया करते थे , एक दो बार प्रो. राय हमें अपने साथ उनसे मिलवाने ले गए | एक बार जब हम जेनरल वार्ड में उनसे मिलने गए उस समय उनकी स्थिति बहुत नाजुक थी , डॉ. भी चिंतित थे , लेकिन हम लोगों को देखते ही उन्होंने हमारा अभिवादन स्वीकार किया | पहली बार उनके बेड के पैताने एक महिला – जो आकार में छोटी , दुबली ,गौर वर्णी थीं और न जाने कैसे मुझे ऐसा आभास हुआ कि वे बंगाली हैं , जो उनके यह बोलते ही पुष्ट हो गई – “ आपनी चाय खाबेन “ एक सहज स्मित उनकी आँखों से उतर चेहरे जो पर फैल गई जब मेरे यह पूछने पर कि आप रेणु जी की कौन हैं और वे कुछ बोलतीं की रेणु जी बोल उठे , ‘ ये लतिका जी हैं , मेरी सबकुछ , मेरी प्रेरणा ! “ मेरा मन अजीब सी ग्लानि से भर उठा अपराध बोध से कि ऐसे व्यक्तिगत प्रश्न पूछने का मुझे भला क्या अधिकार था , वहीँ रेणुजी पर अपार श्रद्धा भी उमड़ी कि बिना किसी लाग -लपेट के उन्होंने अपनी और लतिका जी के सम्बन्ध को सार्वजनिकता से स्वीकारने में कोई गुरेज नहीं किया | रेणु जी और लतिका जी से वह मिलना ही अंतिम बार का मिलना हुआ | कुछ ही दिनों बाद उसी वार्ड में रेणु जी ने अंतिम साँस ली| शारीरिक रूप से रेणु जी अत्यधिक दुर्बल थे अतः हम भी कोशिश करते कि बातचीत में उनकी संलिप्तता कम से कम हो , फिर भी “ तीसरी कसम उर्फ़ मारे गए गुलफाम “ से सम्बंधित हमारी कुछ शंकाओं का उन्होंने बड़ी सहजता से समाधान किया | मेरा बचपन और स्कूली जीवन के लगभग सारे वर्ष पूर्णिया , कटिहार एवं अररिया ( रेणु जी का जन्म स्थान ) में ही बीता चूँकि मेरे पिताजी बिहार सरकार के भवन -पथ निर्माण विभाग में अभियंता के पद पर कार्यरत थे | यद्यपि स्कूली जीवन के प्राम्भिक वर्षों में रेणु जी की कृतियों से परिचय नहीं के बराबर था , आज अवश्य दुःख होता है कि अररिया में होते हुए भी उनसे कभी मिलना न हो पाया , या यह भी संभव है कि सांस्कृतिक -साहित्यिक आयोजनों में उन्हें देखा भी हो क्योंकि उनदिनों पूर्णिया , कटिहार वगैरह उत्कृष्ट सांस्कृतिक आयोजनों के लिए प्रसिद्द हुआ करते थे | होलिकोत्सव पर यहीं कलाभवन में बिरजू महाराज , सितारा देवी के नृत्य का साक्षात्कार हुआ था , परातों में रखे अबीर को मोरनी की मुद्रा में नृत्य करते हुए सितारा देवी का अपने पद सञ्चालन से मंच के नीचे दर्शकों पर उड़ाने का मनमोहक दृश्य आज भी आँखों में बसा हुआ है |